'সমঝোতা না হলে আরও চাপ'
রাজনৈতিক অস্থিরতা নিয়ে দৈনিক দেশ রূপান্তর শিরোনাম করেছে, 'সমঝোতা না হলে আরও চাপ'। এই প্রতিবেদনে বলা হয়েছে, শর্তহীন সংলাপের জোরালো তাগিদ দিয়ে ডোনাল্ড লু চিঠি দিলেও রাজনৈতিক দলগুলোর কাছ থেকে আনুষ্ঠানিক সাড়া মেলেনি।
এর মধ্যে আজ তফসিল ঘোষণা করা হতে পারে।
ফলে নির্বাচন নিয়ে সৃষ্ঠ রাজনৈতিক সংকটের সমাধান না করে সরকাার নির্বাচনের পথে হাঁটলে যুক্তরাষ্ট্র ও তার পশ্চিমা মিত্রদের কাছ থেকে চাপ আরও বাড়তে পারে। কূটনীতিকদের সাথে কথা বলে এমন ইঙ্গিত পাওয়া গেছে বলে এই খবরে বলা হয়েছে।
তফসিল ঘোষণা নিয়ে সমকালের প্রধান শিরোনাম ‘সমঝোতা ছাড়াই তপশিল’। প্রতিবেদনে বলা হচ্ছে, দেশি বিদেশের চাপ, সেইসাথে সাধারণ মানুষের আকাঙ্ক্ষা থাকলেও শেষ পর্যন্ত সমঝোতার কোনো পথ খোলেনি রাজনৈতিক দলগুলোর মধ্যে।
দেশের প্রধান দুটি রাজনৈতিক দল যখন রাজপথে মারমুখী অবস্থায় রয়েছে এর মধ্যেই বুধবার দ্বাদশ জাতীয় সংসদের নির্বাচনের তফসিল ঘোষণা করা হতে পারে।
নির্বাচন কমিশনের একাধিক সূত্রের বরাতে খবরে বলা হয়েছে, প্রধান নির্বাচন কমিশনার-সিইসি কাজী হাবিবুল আউয়ালের বুধবার সন্ধ্যা ৭টায় জাতির উদ্দেশ্যে ভাষণ দেওয়ার কথা রয়েছে।
এর আগে তফসিল চূড়ান্ত করতে বিকেল পাঁচটায় কমিশন সভায় বসবে। বৈঠকের পরেই সিইসির ভাষণ বাংলাদেশ টেলিভিশনে প্রচারিত হবে।
এদিকে মঙ্গলবার সকালে প্রধানমন্ত্রী শেখ হাসিনা এক ভিডিও কনফারেন্সে বলেছেন, দুই এক দিনের মধ্যেই নির্বাচন কমিশন তাফসিল ঘোষণা করবে। সেক্ষেত্রে জানুয়ারীর প্রথম সপ্তাহে ভোটগ্রহণ হবে বলে জানিয়ে আসছিলেন।
ইসির পক্ষ থেকে আগেই বলা হয়েছে রাজনৈতিক সমঝোতার উদ্যোগ নেওয়ার দায়িত্ব ও সক্ষমতা ইসির নেই। তবে রাজনীতির দলগুলোর মধ্যে সংলাপ সমঝোতার পরিস্থিতি তৈরি হলে পুনঃতফসিলের পরিকল্পনা তাদের রয়েছে।
তফসিল ঘোষণা নিয়ে দলগুলোর প্রতিক্রিয়া নিয়ে দ্য ডেইলি স্টারের প্রথম পাতার খবর, ‘After Polls Schedule: BNP may lay siege to EC Secretariat’ অর্থাৎ ‘নির্বাচনী তফসিল ঘোষণার পরে: ইসি সচিবালয় ঘেরাও করতে পারে বিএনপি’।
বিএনপির দলীয় সূত্রের বরাতে খবরে বলা হয়েছে, কমিশন নির্বাচনের তফসিল ঘোষণা করলেই বিএনপি নেতাকর্মীরা রাজপথে নামবে।
অবরোধের পাশাপাশি নির্বাচন কমিশন সচিবালয় ঘেরাও এর ঘোষণা আসতে পারে বলেও জানা গিয়েছে।
এদিকে বুধবার তফসিল ঘোষণা হলে ইসি সচিবালয়ের দিকে পদযাত্রা করার হুঁশিয়ারি দিয়েছে ইসলামী আন্দোলন বাংলাদেশ।
বিকাল তিনটার দিকে দলটির নেতাকর্মীদের বায়তুল মোকাররম মসজিদের উত্তর গেটে জড়ো হয়ে সেখান থেকে মিছিল করে ইসির দিকে যাওয়ার কথা রয়েছে।
আসন্ন জাতীয় সংসদ নির্বাচন নিয়ে শর্তহীন সংলাপের বসার আহ্বান জানিয়ে মার্কিন সহকারী পররাষ্ট্রমন্ত্রী ডোনাল্ড লু-এর চিঠির জবাব দেওয়ার কথাও বিবেচনা করছে দলটি।
এদিকে নির্বাচনের তফসিলকে স্বাগত জানিয়ে সারাদেশে মিছিল করার সিদ্ধান্ত নিয়েছে আওয়ামী লীগ।
অনেক দিন পর আবারও আলোচনায় জাতীয় পার্টি। দলটিকে নিয়ে দুটি পত্রিকায় দুই রকমের খবর প্রকাশ করা হয়েছে।
যুগান্তরের প্রথম পাতার খবর, ‘এই মুহূর্তে নির্বাচনে গেলে স্যাংশন আসার সম্ভাবনা রয়েছে: জিএম কাদের’।
জাতীয় পার্টির চেয়ারম্যান ও সংসদের বিরোধীদলীয় উপনেতা জিএম কাদেরকে উদ্ধৃত করে প্রতিবেদনে বলা হচ্ছে, নির্বাচনে যাওয়ার পরিবেশ এখনও তৈরি হয়নি।
মঙ্গলবার জাতীয় পার্টির কেন্দ্রীয় নির্বাহী কমিটির সভায় তিনি এসব কথা বলেন।
ওই সভায় বেশিরভাগ তৃণমূল নেতা আওয়ামী লীগের সঙ্গে জোটবদ্ধ হয়ে নির্বাচনে অংশ না নেওয়ার কথা বলেন।
তাদের মতে, আওয়ামী লীগের সঙ্গে জোটবদ্ধ নির্বাচনে অংশ নিলে লাভবান হয় আওয়ামী লীগ। ক্ষতিগ্রস্ত হয় জাতীয় পার্টি।
আবার তৃণমূল নেতাদের কেউ কেউ বিএনপির সঙ্গে জোটবদ্ধ হয়ে আগামী জাতীয় সংসদ নির্বাচনে অংশ নেওয়ার পরামর্শ দেন।
এ ব্যাপারে জিএম কাদের বলেন, যুক্তরাষ্ট্রের চিঠি এসেছে আমাদের কাছে। তারা সংলাপ চাচ্ছেন। আমরাও সংলাপের কথা বলে আসছি। আমরা আর কোনো দলের মুখাপেক্ষী থাকতে চাই না। আমরা এখন দলগতভাবে অনেক শক্তিশালী।
মাঠের নেতাদের উদ্দেশে তিনি বলেন, “অতীতে আমরা যখনই কোনো সিদ্ধান্ত নিতে গেছি, কিছু লোক পেছন থেকে তা নস্যাৎ করার ষড়যন্ত্র করেছে। আগামীতে আর এরকমটা হবার সম্ভাবনা নেই। কারণ জাতীয় পার্টি এখন আগের চাইতে অনেক বেশি শক্তিশালী।”
অন্যদিকে জাতীয় পার্টিকে নিয়ে ইত্তেফাকের প্রথম পাতার খবর, ‘নির্বাচনের পথে জাপা, বঙ্গভবনে জি এম কাদের’। প্রতিবেদনে বলা হয়, নানামুখী দ্বিধা-সংশয় নিয়েই শেষ পর্যন্ত নির্বাচনের পথে হাটছে বর্তমান সংসদের সাংবিধানিক প্রধান বিরোধীদল জাতীয় পার্টি (জাপা)।
দলটির দায়িত্বশীল একাধিক সূত্র বরাত দিয়ে খবরে বলা হচ্ছে, নির্বাচনে অংশগ্রহণ করা না করার প্রশ্নে দলে মতভিন্নতা কিংবা বহুমত থাকলেও নানা সমীকরণে ও কারণে দলটি এদিক-ওদিক থেকে মুখ ঘুরিয়ে এখন নির্বাচনমুখী।
ভেতরে-ভেতরে কিছু ঘটনাপ্রবাহে দুইদিন আগে থেকে এতদিনের অবস্থান থেকে নড়ে দলটি এখন নির্বাচনমুখী।
সর্বশেষ প্রাপ্ত তথ্য বলছে, তারপরেও দেশের ভেতরের-বাইরের পরিস্থিতি বুঝে প্রকাশ্যে সিদ্ধান্ত ঘোষণার আগে শেষ মুহূর্ত পর্যন্ত পরিবেশ পর্যবেক্ষণ করবে জাপা।
ভিন্ন কোনো পরিস্থিতির উদ্ভব ঘটলে, পরিস্থিতির আলোকে জাপাও নতুনভাবে চিন্তা করবে।
এদিকে, আজ বুধবার দ্বাদশ সংসদ নির্বাচনের তফসিল ঘোষণার আগে গতকাল মঙ্গলবার রাতে বঙ্গভবনে রাষ্ট্রপতি মো. সাহাবুদ্দিনের সঙ্গে বৈঠক করেছেন জাপা চেয়ারম্যান জিএম কাদের।
নির্বাচনের ব্যয় ইস্যুতে কালের কণ্ঠের পেছনের পাতার খবর, ‘বরাদ্দ ছাপিয়ে যাবে নির্বাচনী ব্যয়’। প্রতিবেদনে বলা হচ্ছে, আসন্ন দ্বাদশ জাতীয় সংসদ নির্বাচনে ভোটের ব্যয় একাদশ জাতীয় সংসদ নির্বাচনের চেয়ে অনেক বেশি হবে।
অর্থ মন্ত্রণালয়ের তথ্য অনুযায়ী, চলতি অর্থবছরের বাজেটে নির্বাচন কমিশন সচিবালয়ের জন্য দুই হাজার ৪০৬ কোটি টাকা বরাদ্দ রাখা হয়েছে। এর মধ্যে পরিচালন ব্যয় দুই হাজার ১২৪ কোটি টাকা এবং উন্নয়ন ব্যয় ২৮২ কোটি টাকা।
এবার পরিচালন ব্যয় গত অর্থবছরের চেয়ে তিন গুণ বেশি বরাদ্দ করা হয়েছে। কিন্তু উচ্চ মূল্যস্ফীতির কারণে এতেও নির্বাচন পরিচালন ব্যয় মেটানো নিয়ে সংশয় প্রকাশ করেছে নির্বাচন কমিশন।
কমিশন বলছে, এই বাস্তবতায় নির্বাচন কমিশন সচিবালয়ের জন্য চলতি অর্থবছরের সংশোধিত বাজেট বরাদ্দে নির্বাচন খাতে অর্থ বাড়াতে হবে।
গত পহেলা নভেম্বর নির্বাচন কমিশনে দ্বাদশ জাতীয় সংসদ নির্বাচন উপলক্ষে আন্তঃমন্ত্রণালয়ের একটি সভায় নির্বাচন ব্যয় বৃদ্ধির বিষয়টি তুলে ধরেছে কমিশন।
নির্বাচন সামনে রেখে এরই মধ্যে প্রয়োজনীয় কেনাকাটা ও প্রশিক্ষণ কর্মসূচি শুরু করেছে নির্বাচন কমিশন।
নির্বাচন পরিচালনা এবং আইন-শৃঙ্খলা রক্ষায় বেশিরভাগ অর্থ ব্যয় হবে। এর মধ্যে প্রায় ৬০ শতাংশ ব্যয় হবে আইন-শৃঙ্খলা রক্ষায়।
এদিকে অস্ত্র প্রদর্শন নিয়ে প্রথম আলোর প্রধান শিরোনাম, ‘বৈধ অস্ত্রের রাজনৈতিক ব্যবহার’।
প্রতিবেদনে বলা হচ্ছে,  ক্ষমতাসীন দলের নেতা ও সমর্থকেরা তাদের বিভিন্ন কর্মসূচিতে প্রতিপক্ষকে ভয় দেখাতে বৈধ আগ্নেয়াস্ত্র প্রদর্শন করছেন।
এভাবে বৈধ অস্ত্র প্রদর্শন নিষিদ্ধ হলেও তেমন কোন ব্যবস্থা নিচ্ছে না জেলা প্রশাসন অথবা পুলিশ।
আবার কোন কোন ক্ষেত্রে প্রকাশ্যে অবৈধ অস্ত্র ব্যবহার হলেও তা উদ্ধার করতে পারেনি পুলিশ।
বাংলাদেশে এখন বৈধ অস্ত্রের সংখ্যা ৫০ হাজারের বেশি, এর মধ্যে ১০ হাজারের বেশি অস্ত্র রয়েছে রাজনৈতিক দলের নেতা কর্মীদের হাতে।
বিভিন্ন দলের জেলা উপজেলা পর্যায়ের নেতারা বলছেন, স্থানীয় সাবেক ও বর্তমান অনেক সংসদ সদস্য এবং প্রভাবশালী নেতার কাছে বৈধ অস্ত্র রয়েছে।
সেগুলো তারা প্রায় প্রদর্শন করেন। প্রকাশ্যে সবাইকে দেখিয়ে চলাচল করেন।
উদ্দেশ্য থেকে ভীতি তৈরি যা নিয়ে তেমন আলোচনা হয়। শুধুমাত্র ছবি ও ভিডিও ছড়িয়ে পড়লেই আলোচনা হয়।
অথচ ‘আগ্নেয়াস্ত্র লাইসেন্স প্রদান নবায়ন ও ব্যবহার নীতিমালা ২০১৬’ অনুযায়ী কোন ব্যক্তি নিজের লাইসেন্সের বিপরীতে নেওয়া অস্ত্র আত্মরক্ষার জন্য বহন ও ব্যবহার করতে পারবেন।
অন্যের ভীতি তৈরি করতে পারে এমন ক্ষেত্রে অস্ত্র প্রদর্শন করা যাবে না এটা করলে তার অস্ত্রের লাইসেন্স তাৎক্ষণিক বাতিলযোগ্য হবে।
পোশাক শ্রমিকদের বিক্ষোভ নিয়ে নিউ এইজের প্রথম পাতার খবর, ‘RMG workers on fresh demos, blockade’ অর্থাৎ ‘পোশাক শ্রমিকরা নতুন করে বিক্ষোভ ও অবরোধ শুরু করেছেন।’
প্রতিবেদনে বলা হচ্ছে, মজুরি বৃদ্ধির দাবিতে তৈরি পোশাক শ্রমিকদের বিক্ষোভ অব্যাহত থাকায় মঙ্গলবারও তারা রাস্তায় নেমে বিক্ষোভ করেছে।
ঢাকার মিরপুর এলাকায় কারখানা বন্ধ রেখে সড়ক অবরোধ করে রাখে তারা।
তবে ঢাকার সাভার ও আশুলিয়ায় বেশিরভাগ কারখানায় শ্রমিকরা তাদের কর্মস্থলে ফিরে গিয়েছে।
পুলিশ জানায়, সকাল ৮টার দিকে পোশাক শ্রমিকরা মিরপুরের রাস্তায় নেমে ঘণ্টার পর ঘণ্টা যান চলাচল বন্ধ করে দেয়।
পরে পুলিশ তাদের বুঝিয়ে সড়ক অবরোধ তুলে নেয়।
এদিকে এই অস্থিরতার কারণে মিরপুর এলাকার ১১টি কারখানা বন্ধ রয়েছে।
শ্রমিক অসন্তোষের কারণে সাভার, আশুলিয়া ও ধামরাইয়ে প্রায় ১৩০টি কারখানা কয়েকদিন ধরে বন্ধ ছিল।
শ্রমিক অসন্তোষের সময় সহিংসতার ঘটনায় ১৭টি মামলা হয়েছে। মামলায় ৬১ জন শনাক্ত ব্যক্তিকে আসামি করা হয়েছে এবং প্রায় সাড়ে চার হাজার অজ্ঞাত ব্যক্তিকে আসামি করা হয়েছে।
মামলায় ১৫ জনকে গ্রেপ্তার করা হয়েছে বলে জানান ওই পুলিশ কর্মকর্তা।
বিজিএমইএ সভাপতি ফারুক হাসান জানান, আশুলিয়া শিল্পাঞ্চলে বন্ধ থাকা সব কারখানা আজ খুলে দেওয়া হবে।
পোশাক শ্রমিকদের মজুরি নিয়ে বণিক বার্তার প্রধান শিরোনাম, ‘মজুরিতে খুব নিম্ন হলেও ইউনিটপ্রতি রফতানি মূল্য সর্বনিম্ন না’।
প্রতিবেদনে বলা হচ্ছে, বিশ্বের দ্বিতীয় বৃহৎ পোশাক রফতানিকারক দেশ হওয়া সত্ত্বেও বাংলাদেশের পোশাক শ্রমিকরা শীর্ষস্থানীয় রফতানিকারক দেশগুলোর মধ্যে সবচেয়ে কম মজুরি পান।
অথচ বাংলাদেশের পোশাক শিল্প ইউনিট প্রতি রফতানি মূল্যে সর্বনিম্ন নয়। একক দেশ হিসেবে বাংলাদেশের প্রধান বাজার যুক্তরাষ্ট্রের ক্ষেত্রে এ চিত্রই উঠে এসেছে।
সম্প্রতি পোশাক রফতানিকারক দেশগুলোয় শ্রমিকের মাসিক মজুরি কত তার একটি চিত্র দেখিয়েছে বেসরকারি গবেষণা সংস্থা সেন্টার ফর পলিসি ডায়ালগ (সিপিডি)।
সংশ্লিষ্ট দেশগুলোর মজুরি বোর্ডের তথ্য নিয়ে করা গবেষণা প্রতিবেদনে দেখা যায়, পোশাক রফতানি করা দেশগুলোর মধ্যে বাংলাদেশেই শ্রমিককে সবচেয়ে কম মজুরি দেয়া হচ্ছে।
সরকারের সর্বশেষ ঘোষিত মজুরির খসড়া সুপারিশ অনুযায়ী, পোশাক শ্রমিকের ন্যূনতম মাসিক মজুরি ১২ হাজার ৫০০ টাকা নির্ধারণ করা হয়েছে।
এদিকে বিশ্লেষকরা বলছেন, বাংলাদেশে ন্যূনতম মজুরি নির্ধারণের ক্ষেত্রে কেবল মূল্যস্ফীতিকে বেশি বিবেচনায় নেয়া হচ্ছে। উৎপাদনশীলতা ও পণ্যের দামের মতো গুরুত্বপূর্ণ সূচককে বিবেচনায় নেয়া হচ্ছে না।
হজ নিবন্ধন নিয়ে নয়া দিগন্তের প্রথম পাতার খবর, ‘হজ নিবন্ধন শুরু আজ বেসরকারি দু’টি প্যাকেজ ঘোষণা’।
প্রতিবেদনে বলা হচ্ছে, সরকারি ব্যবস্থাপনার পর এবার বেসরকারি ব্যবস্থাপনায় যাওয়া হজযাত্রীদের জন্য প্যাকেজ ঘোষণা করেছে বেসরকারি হজ এজেন্সি মালিকদের সংগঠন হাব।
এতে সরকারি ব্যবস্থাপনার চেয়ে প্রায় ১১ হাজার টাকা বাড়িয়ে পাঁচ লাখ ৮৯ হাজার ৮০০ টাকার সাধারণ প্যাকেজ এবং ছয় লাখ ৯৯ হাজার ৩০২ টাকার আরেকটি বিশেষ প্যাকেজ ঘোষণা করা হয়েছে।
তবে সাধারণ প্যাকেজে গত বছরের চেয়ে খরচ কমেছে ৮২ হাজার ৮১৮ টাকা। গত বছর বেসরকারি ব্যবস্থাপনায় সাধারণ প্যাকেজের খরচ ধরা হয়েছিল ছয় লাখ ৭২ হাজার ৬১৮ টাকা।
চাঁদ দেখা সাপেক্ষে ২০২৪ সালের ১৬ জুন পবিত্র হজ অনুষ্ঠিত হবে। এবার বাংলাদেশ থেকে হজ করতে পারবেন এক লাখ ২৭ হাজার ১৯৮ জন।
তাদের মধ্যে সরকারি মাধ্যমে হজ করতে পারবেন ১০ হাজার ১৯৮ জন এবং বেসরকারি এজেন্সির মাধ্যমে হজ করতে পারবেন এক লাখ ১৭ হাজার জন।
উল্লেখ্য, ২০২৩ সালের হজযাত্রীদের বিমান ভাড়া ছিল এক লাখ ৯৭ হাজার ৭৯৭ টাকা। ২০২৪ সালের বিমান ভাড়া নির্ধারণ করা হয়েছে এক লাখ ৯৪ হাজার ৮০০ টাকা, যা গত বছরের তুলনায় ২ হাজার ৯৯৭ টাকা কম।

সমঝোতা ছাড়াই তপশিল